《贺新郎 寄西安郡丞谭舟石》
清代·沈岸登

朔雁惊飞起。忆前年、酒墟击筑，和歌燕市。一自卢沟桥头别，满眼斜阳流水。

怅去路、云山无际。强欲寻君惟有梦，奈梦魂、不度三千里。

君忆我，定相似。

虚惭踪迹天涯寄。但逢迎、五陵裘马，有谁知己。翻羡一官乘边障，苦爱宾朋文史。

况芦酒郫筒堪醉。燕颔书生还未老，拚从军、共作封侯计。

带围解，且休矣。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。